google/wiki40b huggingface dataset:
Elisabeth Görgl

Karriere

I sesongen 2002/03 vant Görgl overlegent europacupen, både i totalsammendraget og i disiplincupene i slalåm og storslalåm. Med en annenplass i Bormio tok hun også sin første pallplassering i verdenscupen.
Hun deltok i VM 2003 (kjørte ut i slalåm), 2005 (diskvalifisert i slalåm, nr. 7 i storslalåm, nr. 8 i kombinasjonen) og 2007 (nr. 18 i utfor), samt under OL 2006 (kjørte ut i utfor) uten å vinne noen mesterskapsmedaljer.
I de senere årene har Görgl satset mer på fartsdisiplinene, noe som har gått utover slalåmformen. I sesongen 2007/08 feiret hun sin første seier i verdenscupen – 12. januar 2008 vant hun i Maribor og 15. mars samme år i Bormio, begge ganger i storslalåm. Sammenlagt endte hun som nummer to sammenlagt i både storslalåm- og Super-g-cupen. I totalsammendraget ble hun nr. 4. 
Under VM i alpint 2009 vant Görgl sin første mesterskapsmedalje da hun tok bronse i super-kombinasjonen. Hun vant også bronse under vinter-OL 2010 i både storslalåm og utfor. Hun vant gull i super-G og Utfor under alpin-VM 2011.
Boeing-Sikorsky RAH-66 Comanche

Bruksområder og egenskaper

Den amerikanske hæren har et oppklaringshelikopter allerede – OH-58D Kiowa Warrior – men det er et oppgradert helikopter fra Vietnamæraen, og ikke et spesialutviklet helikopter som Comanche. Comanche skulle være lettere og mindre enn AH-64 Apache kamphelikopteret. Der hvor Comanche var 13,1 m langt og veide 3 500 kg var Apache 15,5 m langt og veide 5 200 kg. Skroget på Comanche var også laget for å være vanskelig å oppdage, med utstrakt bruk av komposittmaterialer.
Comanche var også laget for å være lettere å frakte med fly og skip enn det Apache er, noe som skulle gi det mulighet til å komme raskere til konfliktområder rundt i verden. Helikopteret kunne selv også fly en distanse opp til 2 330 km, og kunne teoretisk krysse havstrekninger.
Opprinnelig planla den amerikanske hæren å bruke 1 300 Comancher, de første i tjeneste fra 2004. Åtte prototyper ble bygget, de første kom fra Sikorsky i mai 1995.

Kansellering

Produksjonen kom etterhvert i gang, men den 23. februar 2004 erklærte den amerikanske hæren at de kansellerte Comanche-prosjektet til fordel for droner til overvåking og oppklaring. Dette var på basert på erfaringene fra Afghanistan og Irak. Omtrent 8 milliarder US dollar hadde til da blitt brukt, 2 helikoptre (ikke prototyper) var ferdigbygget, og 450–680 millioner ekstra måtte til for å bryte kontraktene med Sikorsky og Boeing.
Avgjørelsen om å avbryte prosjektet antas å ha kommet som en konsekvens av felterfaringer gjort under invasjonen av Irak der angrepshelikoptre ble regnet som mindre effektivt i krigføring enn tidligere antatt.
Teknologi utviklet for Comanche har blitt foreslått brukt til Apache og andre helikoptre.
Seremonirom

Et seremonirom er et religionsnøytralt rom som kan benyttes til blant annet gravferdsseremonier og vielser. Seremonirommet kan derfor benyttes til seremonier for alle religioner og for religionsløse. Et seremonirom som er spesialisert for denne typen seremonier er Svanholm seremonirom som ble etablert i 2005. Andre eksempler på seremonirom er blant annet i Oslo tinghus, og andre lignende steder der borgerlig vigsel finner sted.
Anstalten ved Herstedvester

Historie

Anstalten ved Herstedvester ble oppført og tatt i bruk i 1935 til fullbyrdelse av dommer til forvaringsdømte («psykopatforvaring» og «psykopatfengsel» som det ble kalt dengang). Dengang var det ledelsesmessig underlagt Statsfængslet i Vridsløselille, men i 1971 besluttet Justisministeriet at anstalten fremover skulle fungere som en selvstendig institusjon.

Kapasitet

Anstalten ved Herstedvester er et lukket fengsel, men der er også en åpen avdeling. Der er i alt plass til 153 innsatte, herav er det 138 lukkede plasser – hvorav de 10 er for kvinner samt 15 plasser i den åpne avdeling. Der er dessuten også særlige lukkede avdelinger for innsatte med psykiske problemer, for tidsubestemte anbrakte fra Grønland samt for sedelighetsdømte.
Paul Landers

Tidlig liv

Paul H. Landers (Heiko Paul Hiersche) ble født i Øst-Berlin i daværende DDR. Faren hans var professor i språk. Moren hans studerte også slaviske språk og underviste ved en høgskole i Berlin. Som barn bodde han og foreldrene ett år i Moskva. Da han var 20 år giftet han seg med Nikki Landers og tok etternavnet hennes.  Ekteparet ble skilt etter tre år. Han har 3 barn. Et av dem er skuespilleren Emil Reinke.    
Landers lærte først å spille klaver og fiolin til han kastet seg over gitaren. Han er utdannet bibliotekar.
JSON

Eksempel

Følgende datastruktur er en JSON-representasjon av et dataobjekt som beskriver en person. Objektet har tekstfelt for navn, et objekt som inneholder adresse og en liste over telefonnummer-objekter.
{
     "fornavn": "Ola",
     "etternavn": "Nordmann",
     "alder": 25,
     "adresse":
     {
         "gateadresse": "Bakken 4",
         "postnummer": 1234,
         "poststed": "Bakkebygrenda"
     },
     "telefonnumre":
     [
         {
           "type": "mobil",
           "nummer": "912 34 567"
         },
         {
           "type": "hjem",
           "nummer": "12 34 56 78"
         },
         {
           "type": "fax",
           "nummer": "87 65 43 21"
         }
     ]
 }
Fangarmer

Handling

Serien handler om den standhaftige italienske politietterforskeren Corrado Cattani som blir sendt til Sicilia i forbindelse med etterforskningen av en mafia-sak. Her blir han etterhvert dypt involvert i etterforskningen av mafiaen og begynner å operere både på det offisielle og det private plan. Ting kompliseres og han blir usikker på hvem av sine overordnede og underordnede han han stole på. Snart blir hans egen familie også dradd inn i det hele.

Trivia

I 1994 tok Silvio Berlusconi, som var statsminister på den tiden, til orde for at det ikke burde lages flere episoder av serien fordi han mente den skadet Italias omdømme i utlandet. Den italienske filmregissøren Franco Zeffirelli mente det samme.
Könchog Yenlag

Könchog Yenlag (tibetansk: དཀོན་མཆོག་ཡན་ལག, Wylie: dkon mchog yan lag, født 1525, død 1583) var en tibetansk Tulku. Han var den femte Shamarpa, og en av de innflytelsesrike lederne av Karma-Kagyu tradisjonen innenfor tibetansk buddhisme.
Mandal tingrett

Mandal tingrett var en tingrett i Vest-Agder. Den ble opprettet som Mandal sorenskriveri omtrent ved århundreskiftet 1600. Inntil 1681 var Mandal sorenskriverembete delt i et østre distrikt, som besto av tinglagene Ve (senere Odde) og Klepland (senere Høllen), og et vestre distrikt bestående av Kaddeland (senere Leirkjær) tinglag. Siden har Mandal sorenskriverdistrikt gjennomgått flere større og mindre administrative endringer. Øydne tinglag (Bjelland og Grindheim) ble overført fra Lyngdal sorenskriveri til Mandal ved kongelig resolusjon 12. juli 1856. Videre ble også tinglagene Nordre Undal og Søndre Undal overført fra Lyngdal ved kongelig resolusjon 14. juli 1859. Samtidig ble tinglagene Odde og Høllen skilt ut fra Mandal som et eget sorenskriverembete. Dette ble Torridal sorenskriveri. Åseral tinglag ble ved kongelig resolusjon 3. august 1880 overført fra Setesdal sorenskriveri. 
Mandals Sorenskriveri endret navn til Mandal tingrett 1. januar 1992. Mandal tingrett ble nedlagt 1. januar 2004 og oppgavene overført til Kristiansand tingrett.

Arkiv

Arkivet etter Mandal tingrett, tidligere Mandal sorenskriveri, er avlevert i to omganger til Statsarkivet i Kristiansand. Arkivet har et omfang på 181 hyllemeter.
OpenSPARC

OpenSPARC er et prosjekt for åpen og fri maskinvare som ble innledet i desember 2005. Det første bidraget til prosjektet var Sun Microsystems' Register transfer level (RTL) Verilog kode for en komplett 64-bit mikroprosessor med 32-tråder, UltraSPARC T1. Den 21. mars 2006, frigjorde Sun kildekoden til T1 under the GNU General Public License.
Den 11. desember 2007 gjorde Sun også RTL-koden til UltraSPARC T2 tilgjengelig via OpenSPARC.
Osei Bonsu

Osei Bonsu (født ca. 1779, død 21. januar 1824) var Asantehene (konge av Ashanti). Han regjerte fra 1804 til 1824.  Under hans styre bekjempet Ashanti Fantekonføderasjonen og endte med å dominere handelen på Gullkysten. På akan betyr bonsu hval (den største og mest kraftfulle "fisken" i sjøen), og er symbolsk for prestasjonen hans å utvide Ashantiriket til kysten. Han døde i Kumasi og ble etterfulgt av Osei Yaw Akoto.
Ludwig Zapffe

Utdannelse og virke

Zapffe fikk utdannelse ved Baugewerbschule i Eckernförde og arbeidet fra 1888 ved kontoret til arkitektene Paul Due og Bernhard Steckmest i Kristiania. Videre arbeidet han periodevis ved frihavene i Hamburg og Kiel samt hos stadskonduktøren i Kristiania før han i 1892–93 var hospitant ved Königlich Technische Hochschule i Charlottenburg (Berlin). I 1893 vendte han tilbake til Kristiania og åpnet egen arkitektpraksis. Zapffe fikk tuberkulose et par år etter århundreskiftet og døde i 1908, bare 40 år gammel.
Zapffe er best kjent for leiegårder, som han tegnet mange av, ikke minst under byggeboomen i 1890-årene, men han har også tegnet villaer, fabrikkbygninger og et apotek. De første leiegårdene ble tegnet for Dirk Voss Blaauw og oppført i Hegdehaugsveien. Etter krakket i 1899 ser det ut til å ha stilnet av noe. Zapffe opererte innenfor sin tids tyskinspirerte historisme med innslag av nyrenessanse og nybarokk. Gårdene fremviser en viss variasjon, og flere av dem er oppført på krevende tomter med betydelige høydeforskjeller.
Zapffe er gravlagt på Vår Frelsers gravlund.
Kalininets

Kalininets (russisk: Калининец) er en landsby i nærheten av Moskva. Det ble tidligere kalt garnison «Alabino» i Naro-Fominsk kommune. På dette stedet er hovedkvarteret til 2. motoriserte infanteridivisjon forlagt.

Befolkning og Beliggenhet

Landsbyen har en befolkning på stabile 20 000 i perioden 2003-2016 og ligger 35 km sydvest av Moskva sentrum. Det går motorvei hele denne strekningen (MKAD).

Infrastuktur

Det er relativt stor byggevirksomhet av typen sports- og kultursentra i landsbyen, som ventes vokse fra 2017 på grunn av utbygging av garnisoner og annen militær infrastruktur.
Fylkesvei 2146

Fylkesvei 2146 går mellom Hornmoen og Nøtåsbrua i Elverum kommune. Veien er 5,8 km lang.
Frem til 2019 hadde veien betegnelsen Fylkesvei 552.
Petralona

Beliggenhet

Bydelen Petralona ligger i Athen kommune og grenser mot øst til Filopapposhøyden og bydelen Koukaki, mot syd til kommunen Kallithea og mot sydvest til kommunen Tavros. Mot nordvest ligger bydelene Rouf, Gazi og videre Votanikos, mot nord Kerameikos og mot nordøst Thiseio og videre Athens agora. Petralona deles gjerne i Ano (Øvre) Petralona i øst mot Filopapposhøyden og Kato (Nedre) Petralona vest for den gamle metrolinjen (ISAP).
Gnaphaloryx opacus

Utseende

En liten til middelsstor (18-38 millimeter), litt flat, matt brunlig hjortebille. Hannens kjever er moderat forstørrede (opptil omtrent så lange som pronotum), kraftige med 1-2 korte tenner på innersiden. Kroppen er dekket med lys bestøvning og er derfor ganske matt. Hannens hode har en påfallende "valk" bak hvert fasettøye. Pronotum er rektangulært bortsett fra en innskjæring ved bakhjørnet. Hunnen ligner hannen, men er blankere og sterkere punktert, uten de forstørrede kjevene.

Levevis

Larvene utvikler seg i råtne trestammer.

Utbredelse

Arten er vidt utbredt fra Myanmar i vest til Ny-Guinea i øst.
Cassidopsis

Utseende

Middelsstore, flate, bredt ovale, brungule skjoldbiller, kan ha svarte tegninger. Hodet er forholdsvis bredt, synlig ovenfra. Antennene er svarte, litt kraftige, noe lengre enn hode + pronotum.

Levevis

Både larver og voksne lever på planter og eter fra dem.

Utbredelse

Slekten er endemisk for Madagaskar.
Hamanumida daedalus

Utseende

En middelsstor (vingespenn 50–78 millimeter), umiskjennelig sommerfugl. Oversiden er grå til gråbrun med små, svartkantede, hvite flekker som danner tre tverrlinjer på hver vinge. Undersiden er farget som oversiden, men litt mer oransjeaktig i grunnfargen.

Levevis

Arten lever i åpent busklandskap og halvørken, der larvene utvikler seg på busker i slektene Combretum og Terminalia (Combretaceae).

Utbredelse

Arten er utbredt i Afrika, og finnes også på Den arabiske halvøya.
Joel

Etymologi

Joel har opprinnelse i det hebraiske navnet Yôʾēl (יוֹאֵל) som betyr «Jahve er Gud». Joel er også en norsk dialektform av Ljøl, og en svensk latinisert form av Gjord.
Aust-Agder fylkeskulturpris

Aust-Agder fylkeskulturpris utdeles årlig av Aust-Agder fylkeskommune som honnør for spesiell innsats for kultur i fylket. I 1971 var prisen på kr. 5 000; seinere har den vært på ulike beløp opp til kr. 30 000. Prisen er nå skulpturen Sol 4 av Arne Vinje Gunnerud.
Lola Montez

Bakgrunn

Hennes far var skotsk offiser og hennes mor av spansk-kreolsk herkomst. Den 23. mars 1823 dro familien fra Liverpool med kurs for India. Til hun var fem år gammel levde hun i Calcutta i India, der faren kort etter ankomsten døde av kolera. Fra 1827 til 1834 vokste hun opp hos sin stefar i Montrose i Skottland og fikk frem til 1837 skoleundervisning i et internat for elitens døtre i det engelske Bath. 
I 1837 giftet hun seg med offiseren Thomas James og dro med ham i 1838 til India. I Simla ble det til at de to skilte seg.

Virksomhet

I  1842 kom Eliza Gilbert tilbake til London, der hun lærte seg spansk og spanske danser, og fordypet seg i dette på en kortvarig reise til Spania.
I 1843 kom hun under navnet Maria de los Dolores Porrys y Montez alias Lola Montez tilbake til London og utgav seg som spansk danser fra Sevilla. Etter en strålende debut den 3. juni 1843 på Her Majesty's Theatre i London ble hun imidlertid avslørt som bedragerske og flyktet fra England. 
Hun reiste siden rundt på kontinentet som spansk danser. Hun er ikke så berømt for sin danse- og skuespillerkunst som for sin skjønnhet og for sine forhold til mektige og kjente menn.
Den 3. september 1843 danset hun Los Boleros de Cadix for Friedrich Wilhelm IV av Preussen og tsar Nikolaj I av Russland i Berlin. Deretter hadde hun et gjestespill i Warszawa, som endte med tumulter. Fra Reuß-Ebersdorf, Berlin, Warszawa og Baden-Baden ble hun utvist. Etter sin opptreden  på Parisoperaen i 1844 var hun en sentral skikkelse i 1846 i en sensasjonsprosess, etter at hennes liebhaber, redaktør Alexandre Dujarrier, ble skutt i en duell. Hun ble også beundret av blant andre Franz Liszt og Alexandre Dumas.
Men ikke minst ble hun kjent som maitresse til kong Ludvig I av Bayern (fra 1846). Montez blandet seg livlig inn i den bayerske politikken, og kongen utnevnte henne til grevinne von Landsfeld (Gräfin Marie von Landsfeld). I over ett år utøvet hun stor politisk innflytelse, til de liberales gunst og med brodd mot de konservative og mot jesuittene. Hennes innflytelse på den ultamontane administrasjoenn under Karl von Abel ble nødt til å fratre ettersom denne ministeren hadde innvendinger mot at hun ble gjort til grevinne. Studentene ved universitetet i München var splittet i synet på henne, og konflikter brøt ut der kort før 1848-revolusjonene, noe som fikk kongen - ansporet av Lola - til å stenge universitetet.
I den bayerske allmenheten vokste misnøyen med kongens svakhet for henne og det brøt ut uroligheter i landet. Montez ble nødt til å flykte i mars 1848, og noen dager senere abdiserte Ludvig som en følge av parets skandaleomsuste affære.
Etter affæren med Ludvig ble Montez engasjert av den amerikanske fornøyelseskongen Phineas Taylor Barnum og turnerte i USA omgitt av rykter om et svært usedelig luksuriøst liv. Hun døde i fattigsom i New York.
Hun var en av de 36 berømte skjønheter som ble portrettert i Schönheitengalerie (Skønnhetsgalleriet) i München mellom 1827 og 1850.
Vypin

Historie

Øya ble dannet i år 1341 etter en kraftig flom.
Narvik ingeniørhøgskole

Narvik ingeniørhøgskole var en høgskole for ingeniørutdanning, etablert i Narvik i 1955 under navnet Narvik tekniske skole. Skolen ble i 1994 fusjonert inn i Høgskolen i Narvik.
Skolen endret navn til Narvik ingeniørhøgskole i 1977 og ble i 1994 en del av Høgskolen i Narvik sammen med Sivilingeniørutdanningen i Narvik og Nordland sykepleierhøgskoles filial i Narvik.
Sivilingeniørutdanningen i Narvik ble opprettet i 1990.
Vittskövle slott

Vittskövle slott (tidligere dansk Vidskøvle slott, Vitskøl, Vidskøfle) er et slott i det østlige Skåne, ca. 20 kilometer sør for Kristianstad ved Hanøbukten. Slottet er et av de best bevarte renessanseslott i Norden.

Historie

Stedet er første gang nevnt på 1200-tallet som Egeside. På 1300-tallet kom gården under Braheslekten.
Jens Brahe begynte i 1553 å bygge det nåværende slottet litt sør for Egeside, og sønnen hans Henrik fullførte det.  Slottet er oppført som en firelenget forsvarsborg med flere kanoner og store hjørnetårn omgitt av brede vollgraver. På slutten av 1500-tallet arvet adelsmannen Christian Barnekow slottet. Etter freden i Roskilde sluttet Barnekowslekten seg til svenskene, og slekten hans beholdt slottet til 1826 hvor Stjernsvärd overtok. Denne kontinuitet av samme eiere, er kanskje en av grunnene til at slottet har bevart mye av sitt autentiske preg.  
Den nåværende slottshagen er anlagt av arkitekten Adolf Fredrik Barnekow i siste halvdel av 1700-tallet. Øst for Vittskövle slott ligger Vittskövle Kirke fra 1200-tallet.

Historiske malerier

Slottets biljardsalong har store veggmalerier malt omkring 1640 av Utrechmesteren Gerard van Honthorst. Maleriene tilhørte opprinnelig en serie historiemalerier fra Danmarkshistorien, som Christian IV bestilte til Kronborg slott på 1630-tallet. Under svenskenes plyndring av Kronborg i 1659 ble de spredt for alle vinder, og henger nå på forskjellige svenske herregårder, hvorav fire altså befinner seg på Vittskövle.
Østbyen bydel

Geografi

Østbyen er nabobydelen til sentrum i sørøst, og det er relativt flatt over hele strøket. Eneste unntaket er Aspåsen, som er en liten ås nordvest i bydelen. Østbyen var myr før bebyggelsen som startet allerede på tidlig 1800-tall.

Geologi

Hele Østbyen består av berggrunn av fylitt

Dyre- og planteliv

Østbyen var myr før det ble bebygd, og deler av Østbyen har vært bebygd i opptil 200 år, så det genetiske mangfoldet er svært lite. Dessuten er alle områder i og rundt Østbyen kulturlandskap, og alt av trær, busker og blomster er plantet.

Befolkning

Det finnes ingen offisielle tall over innbyggerne i de ulike bydelene i Bodø, men det er beregnet at det bor rundt 4000 i Østbyen. Østbyens befolkning preges av småbarnsforeldre og eldre. En vanlig prosedyre er at når unge mennesker skal etablere seg i Indre Bodø er Østbyen et vanlig valg, med både rekkehus og leilighetskomplekser. Det utvikler seg ofte videre at etter å ha bodd i Østbyen i rundt fem år, flytter man, enten til et annet strøk eller en annen bydel. Det er også vanlig at eldre bosetter seg i Østbyen, der de kan ha små leiligheter eller rekkehus, og det er sentrumsnært. Kort oppsummert er det vanlig med barn, ungdommer, unge voksne og eldre.

Trossamfunn

Østbyen tilhører Bodø domkirke, i Bodø prosti, som ligger i Sentrum Sør, rett ved Svenskebyen. Bodø domkirke er den største kirka i hele Bodø, og er hovedkirke for Sør-Hålogaland bispedømme. Domkirkens biskop er Tor Berger Jørgensen.
Aleksandar Dragović

Landslaget

6. juni 2009 fikk han sin første landskamp for Østerrike mot Serbia. 18. november 2014 scoret han sitt første landslagsmål mot Brasil.
Han ble tatt ut i Østerrikes EM-tropp til EM i Frankrike 2016.
Emmylou Harris

Barndom og utdannelse

Emmylou Harris ble født 2. april 1947 kl.12.10 på East End Memorial Hospital i Birmingham, Alabama, USA. 
Faren, Walter Rutland «Bucky» Harris, var offiser i den amerikanske marinen, mens moren Eugenia (Murchison) Harris var hjemmeværende.  
Harris har en eldre bror, Walter Rutland Harris Jr. 
Barneårene ble tilbrakt i Greensboro, North Carolina, og Woodbridge, Virginia. Som 16-åring fikk hun sin første gitar, en Kay obtained. Den var en bursdagsgave fra bestefaren. Harris fikk et stipend og studerte drama ved University of North Carolina i Greensboro, North Carolina 1965-1967. Hun flyttet til New York i 1968 og arbeidet blant annet som servitør. Hennes første album floppet, og plateselskapet gikk konkurs. 
Hennes første idoler var Bob Dylan, Joan Baez, Son House, The Carter Family, Judy Collins, Peter, Paul and Mary og Woody Guthrie. Hun var også inspirert av store bluegrassmusikere som Ralph Stanley og Flatt & Scruggs. Gram Parsons var hennes mentor tidlig i karrieren. Parsons var på utkikk etter en kvinnelig sanger til sitt første soloalbum, og de to ble kjent i 1971 gjennom Chris Hillman. Harris turnerte deretter med Parsons, som døde i 1973. Mens hun turnerte med Parson, ble hun kjent med Linda Ronstadt, som anbefalte Harris for plateselskapet Warner der hun signerte kontrakt og ut sitt andre album i 1975.
Harris er medlem av Grand Ole Opry og ble innlemmet i Country Music Hall of Fame i 2008.
Hispaniodirphia

Utseende

Middelsstore (vingespenn ca. 60 millimeter), litt spinkle, bredvingede påfuglspinnere. Forvingen er ensfarget brun eller med en hvit tegning i midten. Bakvingen er brunlig rosa.

Levevis

Artene lever i skog.

Utbredelse

Artene lever på Hispaniola og er de eneste representantene for den artsrike gruppen Hemileucinae i Karibia.
Macrodorcas vernicata

Utseende

En liten (hannen 15-20 millimeter), litt bred, blank, mørkbrun til svart hjortebille. Hannen har ganske lite forstørrede kjever, disse er sigdformede med en kraftig, oppoverrettet tann i  midten. Pronotum er rundet, tydelig bredere enn dekkvingene, gjerne litt rødlig i kanten. Hode og pronotum er fint og ganske tett punkterte, skinnende blanke. Hunnen er mindre og bredere (oval), uten forstørrede kjever, kroppen ganske blank.

Levevis

Larvene utvikler seg i morken ved av løvtrær.

Utbredelse

Arten er kjent fra det nordlige India, Bhutan, Myanmar, Thailand og Vietnam.
Nokia (by)

Historie

Nokia har eksistert lenge, men fikk bystatus i 1937. Navnet kommer fra det gamle finske ordet nokia, som er en kortform av nokinäätä (bokstavelig "sot-mår"), som betyr sorte sørgeklær, fra gammel-finsk nois (flertall: nokia) som betyr "sot". 
Den første skriftlige referansen til Nokia er i 1505 i forbindelse med Nokia gods. 
Nokia var åsted for et av de største slagene i klubbekrigen, et bondeopprør i 1596 mot svenske føydalherrer. Bøndene, som da sloss med klubber, søkte tilhold i Nokia gods, og vant flere slag mot kavaleriet fra føydalherrene, men ble til slutt slått av Claes Fleming 1. til 2. januar 1597. Tusenvis av klubbere ble slaktet, og deres flyktende leder, Jaakko Ilkka, ble fanget og henrettet noen uker senere. Klubbekrigen var det siste større bondeopprøret i Finland. Langt senere, under den finske borgerkrigen (1918), var Nokia (sammen med nabobyen Tammerfors) en kommunistisk høyborg hvor det avgjørende slaget i borgerkrigen sto da de hvite vant i slaget om Tammerfors.

Industrihistorie

Telekommunikasjonsselskapet Nokia ble etablert i Nokia. Selskapet ble etablert av Knut Fredrik Idestam i 1865 som en cellulosefabrikk. Finnish Rubber Works Ltd (Suomen Gummitehdas Osakeyhtiö) (grunnlagt 1898) bygde en fabrikk i Nokia i 1904. Disse to selskapene, sammen med Finnish Cable Works Ltd ("Suomen kaapelitehdas Oy") fusjonerte i 1967 til Nokia Corporation. Forskjellige divisjoner ble skilt ut rundt 1990. Gummifabrikken driver fortsatt i Nokia som Nokian Tyres, og papirfabrikken som Georgia-Pacific Finland Oy. Telekommunikasjonsselskapet Nokia har i dag ingen virksomhet i Nokia.

Nokia i dag

I dag er Nokia kjent for sitt spa, fabrikkutsalg, kanaler og "events". Byen har gode vei- og flyforbindelser. For religiøse er Nokia kjent for den karismatiske bevegelsen Nokia Revival, som startet i 1990.
Iain Crichton Smith

Iain Crichton Smith eller Iain Mac a' Ghobhainn (født 1. januar 1928 i Glasgow, død 15. oktober 1998) var en skotsk forfatter.
Han flyttet to ar gammel til øya Lewis på Ytre Hebridene, der han vokste opp. Han studerte senere ved University of Aberdeen og begynte å arbeide som lærer. Han underviste i Clydebank, Dumbarton og Oban til han fra 1977 begynte som forfatter på heltid.
Som poet skrev han både på engelsk og på sitt eget morsmål gælisk. I tillegg til diktsamlinger har han gitt ut skuespill, noveller og romaner. Se liljene på marken, hans kanskje best kjente roman, er også utgitt på norsk.